title: Rozhodnutie Európskeho parlamentu a Rady (EÚ) 2018/947 zo 4. júla 2018 o poskytnutí ďalšej makrofinančnej pomoci Ukrajine

text:
               6.7.2018

               SK

               Úradný vestník Európskej únie

               L 171/11

         ROZHODNUTIE EURÓPSKEHO PARLAMENTU A RADY (EÚ) 2018/947
   zo 4. júla 2018
   o poskytnutí ďalšej makrofinančnej pomoci Ukrajine
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 212 ods. 2,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:

               (1)

               Vzťahy medzi Európskou úniou (ďalej len „Únia“) a Ukrajinou sa naďalej rozvíjajú v rámci európskej susedskej politiky (ESP) a Východného partnerstva. Dohoda o pridružení medzi Úniou a Ukrajinou (2) (ďalej len „dohoda o pridružení“) vrátane prehĺbenej a komplexnej zóny voľného obchodu (DCFTA) nadobudla platnosť 1. septembra 2017.

               (2)

               Ukrajina začala na jar 2014 s realizáciou ambiciózneho programu reforiem zameraného na stabilizáciu svojho hospodárstva a zlepšenie života občanov. Ukrajina a Únia spoločne vymedzili program reforiem (tzv. program pridruženia, ktorý bol naposledy aktualizovaný v marci 2015). Medzi najvyššie priority programu patrí boj proti korupcii, ale aj reforma ústavy, volebného systému a súdnictva.

               (3)

               Okrem politickej podpory Únia v marci 2014 prisľúbila finančný balík vo výške viac než 11 miliárd EUR na podporu stabilizácie hospodárstva a realizáciu reforiem na Ukrajine, ktorého súčasťou je aj makrofinančná pomoc vo výške 1,6 miliardy EUR poskytnutá podľa rozhodnutia Rady 2002/639/ES (3), rozhodnutia Európskeho parlamentu a Rady č. 646/2010/EÚ (4) a rozhodnutia Rady 2014/215/EÚ (5). Vzhľadom na rozsiahle potreby vonkajšieho financovania Ukrajiny sa v apríli 2015 Ukrajine poskytla ďalšia makrofinančná pomoc vo výške 1,8 miliardy EUR podľa rozhodnutia Európskeho parlamentu a Rady (EÚ) 2015/601 (6).

               (4)

               Od mája 2014 dostala Ukrajina od Únie makrofinančnú pomoc vo výške 2,81 miliardy EUR, ktorej súčasťou bolo aj 1,2 miliardy EUR z 1,8 miliardy EUR dostupných na základe rozhodnutia (EÚ) 2015/601. Posledná, tretia splátka makrofinančnej pomoci vo výške 600 miliónov EUR na základe rozhodnutia (EÚ) 2015/601 bola 18. januára 2018 zrušená, keďže Ukrajina nedokončila realizáciu programu štrukturálnych reforiem, čo bolo podmienkou uhradenia uvedenej splátky.

               (5)

               Dňa 11. marca 2015 medzinárodný menový fond (MMF) schválil štvorročný program rozšíreného fondu (ďalej len „EFF“) pre Ukrajinu vo výške približne 17,5 miliardy USD na podporu programu ekonomických úprav a reforiem krajiny, z čoho 8,5 miliardy USD bolo uhradených v rokoch 2015 až 2017. Uvedenú finančnú pomoc MMF dopĺňala významná podpora množstva dvojstranných partnerov vrátane Únie, jej členských štátov, USA, Japonska a Kanady. Svoju činnosť výrazne rozšírili aj iné medzinárodné finančné inštitúcie ako Svetová banka, Európska banka pre obnovu a rozvoj a Európska investičná banka, aby podporili hospodársky prechod Ukrajiny.

               (6)

               Po svojej technickej misii, ktorá sa uskutočnila v novembri 2017, MMF revidoval svoje odhady potrieb vonkajšieho financovania Ukrajiny a zistil ďalší rozdiel vo výške 4,5 miliardy USD na roky 2018 a 2019. Tieto finančné potreby presahujú úroveň financovania, ku ktorému sa doteraz zaviazalo medzinárodné spoločenstvo a ktoré zahŕňa makrofinančnú pomoc Únie podľa rozhodnutí 2002/639/ES, č. 646/2010/EÚ, 2014/215/EÚ a (EÚ) 2015/601.

               (7)

               Ukrajinské orgány vzhľadom na pokračujúcu mimoriadne zložitú hospodársku a finančnú situáciu Ukrajiny požiadali v novembri 2017 Úniu o ďalšiu makrofinančnú pomoc.

               (8)

               Na zasadnutí Rady pre pridruženie EÚ – Ukrajina, ktoré sa konalo 8. decembra 2017, Únia opätovne potvrdila svoju podporu zásadnému reformnému úsiliu Ukrajiny vrátane finančnej pomoci v závislosti od konkrétneho pokroku v oblasti reforiem.

               (9)

               Vzhľadom na to, že Ukrajina je krajina, na ktorú sa vzťahuje ESP, mala by sa považovať za oprávnenú na získanie makrofinančnej pomoci Únie.

               (10)

               Makrofinančná pomoc Únie by mala byť výnimočným finančným nástrojom určeným na účelovo neviazanú a všeobecnú podporu platobnej bilancie, ktorý je zameraný na okamžité potreby vonkajšieho financovania príjemcu, pričom by mal podporiť realizáciu politického programu obsahujúceho zásadné bezodkladné opatrenia v oblasti úprav a štrukturálnych reforiem zamerané na zlepšenie platobnej bilancie príjemcu v krátkodobom horizonte.

               (11)

               Keďže v platobnej bilancii Ukrajiny naďalej existuje zostatkový rozdiel vo vonkajšom financovaní presahujúci zdroje poskytnuté MMF a ďalšími viacstrannými inštitúciami, sa poskytnutie makrofinančnej pomoci Únie Ukrajine v súčasnej výnimočnej situácii považuje za primeranú reakciu na žiadosť Ukrajiny adresovanú Únii o podporu stabilizácie jej hospodárstva v spojení s programom MMF. Prostredníctvom makrofinančnej pomoci Únie, ktorou sa dopĺňajú zdroje dostupné v rámci finančného mechanizmu MMF, by sa podporila stabilizácia hospodárstva Ukrajiny a jej program štrukturálnych reforiem.

               (12)

               Cieľom makrofinančnej pomoci Únie by mala byť podpora obnovy udržateľného stavu vonkajšieho financovania Ukrajiny, a tým aj podpora jej hospodárskeho a sociálneho rozvoja.

               (13)

               Výška makrofinančnej pomoci Únie sa určuje na základe celkového kvantitatívneho posúdenia zostatkových potrieb vonkajšieho financovania Ukrajiny, pričom sa zohľadňuje jej schopnosť financovania z vlastných zdrojov, a najmä z medzinárodných rezerv, ktoré má k dispozícii. Makrofinančná pomoc Únie by mala dopĺňať programy a zdroje poskytnuté zo strany MMF a Svetovej banky. Pri určení výšky pomoci sa takisto zohľadňujú očakávané finančné príspevky od dvojstranných a viacstranných darcov, potreba zaistiť spravodlivé rozdelenie zaťaženia medzi Úniu a ostatných darcov, ako aj doterajšie využívanie ďalších nástrojov Únie pre vonkajšie financovanie na Ukrajine a celkový prínos zapojenia Únie.

               (14)

               Komisia by mala zaistiť, aby bola makrofinančná pomoc Únie právne a vecne v súlade s kľúčovými zásadami, cieľmi a opatreniami prijatými v rôznych oblastiach vonkajšej činnosti a ostatnými relevantnými politikami Únie.

               (15)

               Makrofinančnou pomocou Únie by sa mala podporovať vonkajšia politika Únie voči Ukrajine. Útvary Komisie a Európska služba pre vonkajšiu činnosť by mali úzko spolupracovať pri poskytnutí makrofinančnej pomoci tak, aby koordinovali vonkajšiu politiku Únie a zabezpečili jej jednotnosť.

               (16)

               Makrofinančnou pomocou Únie by sa mal podporiť záväzok Ukrajiny uznávať hodnoty, ktoré vyznáva spoločne s Úniou, vrátane hodnôt, ako je demokracia, právny štát, dobrá správa vecí verejných, dodržiavanie ľudských práv, udržateľný rozvoj a znižovanie chudoby, ako aj jej záväzok dodržiavať zásady otvoreného a spravodlivého obchodu založeného na pravidlách.

               (17)

               Podmienkou poskytnutia makrofinančnej pomoci Únie by malo byť rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny. Špecifickými cieľmi makrofinančnej pomoci Únie by okrem toho malo byť zvýšenie efektívnosti, transparentnosti a zodpovednosti systémov riadenia verejných financií na Ukrajine a presadzovanie štrukturálnych reforiem zameraných na podporu udržateľného a inkluzívneho rastu, vytvárania pracovných miest a rozpočtovej konsolidácie. Plnenie podmienok a dosahovanie uvedených cieľov by mali pravidelne monitorovať Komisia a Európska služba pre vonkajšiu činnosť.

               (18)

               S cieľom zaistiť účinnú ochranu finančných záujmov Únie v súvislosti s makrofinančnou pomocou Únie by mala Ukrajina prijať vhodné opatrenia týkajúce sa predchádzania a boja proti podvodom, korupcii a všetkým ďalším nezrovnalostiam súvisiacim s makrofinančnou pomocou Únie. Okrem toho by sa malo stanoviť, že Komisia bude vykonávať kontroly a Dvor audítorov bude vykonávať audity.

               (19)

               Poskytnutím makrofinančnej pomoci Únie nie sú dotknuté právomoci Európskeho parlamentu a Rady ako rozpočtového orgánu.

               (20)

               Sumy potrebné na poskytnutie požadovanej makrofinančnej pomoci Únie by mali byť v súlade s rozpočtovými prostriedkami stanovenými vo viacročnom finančnom rámci.

               (21)

               Makrofinančnú pomoc Únie by mala riadiť Komisia. S cieľom zabezpečiť, aby Európsky parlament a Rada mohli sledovať vykonávanie tohto rozhodnutia, by ich Komisia mala pravidelne informovať o vývoji v súvislosti s pomocou a poskytovať im príslušné dokumenty.

               (22)

               S cieľom zabezpečiť jednotné podmienky vykonávania tohto rozhodnutia by sa mali na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (7).

               (23)

               Makrofinančná pomoc Únie by mala podliehať podmienkam hospodárskej politiky, ktoré sa stanovia v memorande o porozumení. S cieľom zabezpečiť jednotné podmienky vykonávania a z dôvodu efektívnosti by mala byť Komisia splnomocnená rokovať o týchto podmienkach s ukrajinskými orgánmi pod dohľadom výboru zloženého zo zástupcov členských štátov v súlade s nariadením (EÚ) č. 182/2011. Podľa uvedeného nariadenia by sa mal konzultačný postup vo všeobecnosti uplatňovať vo všetkých prípadoch okrem tých, ktoré sú stanovené v uvedenom nariadení. Vzhľadom na potenciálne významný vplyv pomoci presahujúcej hodnotu 90 miliónov EUR je vhodné, aby sa na operácie presahujúce túto prahovú hodnotu uplatnil postup preskúmania. Vzhľadom na výšku makrofinančnej pomoci Únie poskytnutej Ukrajine by sa mal na prijatie memoranda o porozumení a na akékoľvek zníženie, pozastavenie alebo zrušenie pomoci uplatniť postup preskúmania,

         PRIJALI TOTO ROZHODNUTIE:
   Článok 1
   1.   Únia v záujme podpory stabilizácie hospodárstva a programu rozsiahlych reforiem na Ukrajine poskytne Ukrajine makrofinančnú pomoc v maximálnej výške 1 miliardy EUR (ďalej len „makrofinančná pomoc Únie“). Účelom uvedenej pomoci je prispieť k pokrytiu potrieb Ukrajiny spojených s platobnou bilanciou, ako sa uvádza v programe MMF.
   2.   Celá výška makrofinančnej pomoci Únie sa Ukrajine poskytne vo forme úverov. Komisia je splnomocnená požičať si v mene Únie potrebné finančné prostriedky na kapitálových trhoch alebo od finančných inštitúcií a následne ich požičať Ukrajine. Úvery majú maximálnu priemernú splatnosť 15 rokov.
   3.   Vyplatenie makrofinančnej pomoci Únie riadi Komisia spôsobom, ktorý je v súlade s dohodami alebo dojednaniami dosiahnutými medzi MMF a Ukrajinou a s kľúčovými zásadami a cieľmi hospodárskych reforiem stanovenými v dohode o pridružení vrátane DCFTA, dohodnutými v rámci ESP.
   Komisia pravidelne informuje Európsky parlament a Radu o vývoji v súvislosti s poskytovaním makrofinančnej pomoci Únie vrátane jej vyplácania a týmto inštitúciám včas poskytuje príslušné dokumenty.
   4.   Makrofinančná pomoc Únie je k dispozícii počas obdobia dva a pol roka, počínajúc prvým dňom po nadobudnutí účinnosti memoranda o porozumení uvedeného v článku 3 ods. 1
   5.   Ak sa potreby Ukrajiny v oblasti financovania počas obdobia vyplácania makrofinančnej pomoci Únie v porovnaní s pôvodnými prognózami zásadne znížia, Komisia konajúc v súlade s postupom preskúmania uvedeným v článku 7 ods. 2 zníži výšku tejto pomoci alebo ju pozastaví, či zruší.
   Článok 2
   1.   Podmienkou poskytnutia makrofinančnej pomoci Únie je rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny.
   2.   Komisia a Európska služba pre vonkajšiu činnosť monitorujú plnenie podmienky stanovenej v odseku 1 počas celého obdobia trvania makrofinančnej pomoci Únie.
   3.   Odseky 1 a 2 sa uplatňujú v súlade s rozhodnutím Rady 2010/427/EÚ (8).
   Článok 3
   1.   Komisia sa v súlade s postupom preskúmania uvedeným v článku 7 ods. 2 dohodne s ukrajinskými orgánmi na jasne vymedzených podmienkach v oblasti hospodárskej politiky a finančných podmienkach zameraných na štrukturálne reformy a zdravé verejné financie, ktorým má podliehať makrofinančná pomoc Únie a ktoré sa stanovia v memorande o porozumení (ďalej len „memorandum o porozumení“) zahŕňajúcom časový rámec plnenia týchto podmienok. Podmienky v oblasti hospodárskej politiky a finančné podmienky stanovené v memorande o porozumení musia byť v súlade s dohodami alebo dojednaniami uvedenými v článku 1 ods. 3 vrátane programov makroekonomických úprav a štrukturálnych reforiem, ktoré Ukrajina vykonáva s podporou MMF.
   2.   Podmienky uvedené v odseku 1 sa zamerajú najmä na zvýšenie efektívnosti, transparentnosti a zodpovednosti systémov riadenia verejných financií na Ukrajine, a to aj pri využívaní makrofinančnej pomoci Únie. Pri navrhovaní politických opatrení sa riadne zohľadňuje aj pokrok dosiahnutý pri vzájomnom otváraní trhov, rozvoj spravodlivého obchodu založeného na pravidlách a ostatné priority v kontexte vonkajšej politiky Únie. Pokrok pri dosahovaní týchto cieľov Komisia pravidelne monitoruje.
   3.   Podrobné finančné podmienky makrofinančnej pomoci Únie sa stanovujú v dohode o úvere, ktorú Komisia uzavrie s ukrajinskými orgánmi.
   4.   Komisia v pravidelných intervaloch overuje, či sa aj naďalej plnia podmienky uvedené v článku 4 ods. 3 a či je hospodárska politika Ukrajiny v súlade s cieľmi makrofinančnej pomoci Únie. Komisia pri tejto činnosti úzko spolupracuje s MMF a so Svetovou bankou a v prípade potreby s Európskym parlamentom a Radou.
   Článok 4
   1.   Za predpokladu splnenia podmienok uvedených v odseku 3 poskytne Komisia makrofinančnú pomoc Únie vo forme úveru v dvoch splátkach. Výška každej splátky sa stanoví v memorande o porozumení.
   2.   Sumy makrofinančnej pomoci Únie sa v prípade potreby zabezpečia v súlade s nariadením Rady (ES, Euratom) č. 480/2009 (9).
   3.   Komisia rozhoduje o vyplatení splátok za predpokladu splnenia všetkých týchto podmienok:

               a)

               podmienka stanovená v článku 2 ods. 1;

               b)

               trvalo uspokojivé výsledky pri realizácii politického programu obsahujúceho zásadné opatrenia v oblasti úprav a štrukturálnych reforiem s podporou nepreventívneho úverového mechanizmu MMF;

               c)

               uspokojivé plnenie podmienok v oblasti hospodárskej politiky a finančných podmienok, ktoré sa dohodli v memorande o porozumení.

         Uvoľnenie druhej splátky sa v zásade uskutoční najskôr tri mesiace po uvoľnení prvej splátky.
   4.   V prípade, že podmienky uvedené v prvom pododseku odseku 3 nie sú splnené, Komisia dočasne pozastaví alebo zruší vyplácanie makrofinančnej pomoci Únie. V takýchto prípadoch oznámi Európskemu parlamentu a Rade dôvody tohto pozastavenia alebo zrušenia.
   5.   Makrofinančná pomoc Únie sa vypláca Národnej banke Ukrajiny. V súlade s ustanoveniami, ktoré sa dohodnú v memorande o porozumení, vrátane potvrdenia zostatkových potrieb financovania rozpočtu, sa finančné prostriedky Únie môžu previesť ukrajinskému ministerstvu financií ako konečnému príjemcovi.
   Článok 5
   1.   Operácie prijímania a poskytovania úverov súvisiace s makrofinančnou pomocou Únie sa vykonávajú v eurách s použitím rovnakého dátumu pripísania alebo odpísania a nesmú pre Úniu predstavovať zmenu splatnosti, ani ju vystaviť žiadnemu riziku týkajúcemu sa výmenného kurzu alebo úrokovej sadzby, ani inému obchodnému riziku.
   2.   Pokiaľ to okolnosti umožňujú a ak o to Ukrajina požiada, Komisia môže prijať potrebné kroky, aby zabezpečila, že sa do zmluvných podmienok poskytnutia úveru zahrnie doložka o predčasnom splatení úveru a že tejto doložke bude zodpovedať príslušná doložka v podmienkach týkajúcich sa operácií prijímania úveru.
   3.   Pokiaľ okolnosti umožnia zlepšenie úrokovej sadzby úveru a ak o to Ukrajina požiada, Komisia sa môže rozhodnúť úplne alebo čiastočne refinancovať svoje počiatočné úvery alebo môže reštrukturalizovať príslušné finančné podmienky. Operácie refinancovania alebo reštrukturalizácie sa vykonávajú v súlade s odsekmi 1 a 4 a nesmú viesť k predĺženiu splatnosti dotknutých prijatých úverov ani ku zvýšeniu nesplateného kapitálu k dátumu refinancovania alebo reštrukturalizácie.
   4.   Všetky náklady, ktoré vzniknú Únii v súvislosti s operáciami prijímania a poskytovania úverov na základe tohto rozhodnutia, znáša Ukrajina.
   5.   Komisia informuje Európsky parlament a Radu o vývoji operácií uvedených v odsekoch 2 a 3.
   Článok 6
   1.   Makrofinančná pomoc Únie sa poskytuje v súlade s nariadením Európskeho parlamentu a Rady (EÚ, Euratom) č. 966/2012 (10) a s delegovaným nariadením Komisie (EÚ) č. 1268/2012 (11).
   2.   Makrofinančná pomoc Únie sa vykonáva na základe priameho hospodárenia.
   3.   Dohoda o úvere uvedená v článku 3 ods. 3 obsahuje ustanovenia s cieľom:

               a)

               zabezpečiť, aby Ukrajina pravidelne kontrolovala, či sa finančné prostriedky poskytované z rozpočtu Únie využívajú riadne, aby prijala vhodné opatrenia na predchádzanie nezrovnalostiam a podvodom a v prípade potreby podnikla právne kroky s cieľom získať späť akékoľvek finančné prostriedky poskytnuté podľa tohto rozhodnutia, ktoré boli použité neoprávnene;

               b)

               zabezpečiť ochranu finančných záujmov Únie, a to najmä zavedením konkrétnych opatrení v súvislosti s predchádzaním a bojom proti podvodom, korupcii a iným nezrovnalostiam s dosahom na makrofinančnú pomoc Únie v súlade s nariadeniami Rady (ES, Euratom) č. 2988/95 (12), (Euratom, ES) č. 2185/96 (13) a (EÚ, Euratom) č. 883/2013 (14);

               c)

               výslovne splnomocniť Komisiu vrátane Európskeho úradu pre boj proti podvodom alebo jej zástupcov na vykonávanie kontrol vrátane kontrol a inšpekcií na mieste;

               d)

               výslovne splnomocniť Komisiu a Dvor audítorov na vykonávanie auditov počas obdobia dostupnosti makrofinančnej pomoci Únie a po tomto období vrátane auditov dokumentov a auditov na mieste, ako sú napríklad operatívne posúdenia, a

               e)

               zabezpečiť, aby mala Únia nárok na predčasné splatenie úveru, ak sa zistí, že Ukrajina sa v súvislosti s riadením makrofinančnej pomoci Únie dopustila podvodu alebo korupcie alebo akéhokoľvek iného protiprávneho konania poškodzujúceho finančné záujmy Únie.

         4.   Komisia pred vykonaním makrofinančnej pomoci Únie posúdi prostredníctvom operatívneho posúdenia primeranosťo1 finančných opatrení, administratívnych postupov a vnútorných a vonkajších kontrolných mechanizmov Ukrajiny, ktoré sa týkajú tejto pomoci.
   Článok 7
   1.   Komisii pomáha výbor. Uvedený výbor je výborom v zmysle nariadenia (EÚ) č. 182/2011.
   2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
   Článok 8
   1.   Komisia každý rok do 30. júna predloží Európskemu parlamentu a Rade správu o vykonávaní tohto rozhodnutia v predchádzajúcom roku vrátane hodnotenia tohto vykonávania. V uvedenej správe sa:

               a)

               preskúma dosiahnutý pokrok v poskytovaní makrofinančnej pomoci Únie;

               b)

               posúdi hospodárska situácia a vyhliadky Ukrajiny, ako aj pokrok dosiahnutý vo vykonávaní politických opatrení uvedených v článku 3 ods. 1;

               c)

               uvedú súvislosti medzi podmienkami v oblasti hospodárskej politiky stanovenými v memorande o porozumení, priebežnými hospodárskymi a fiškálnymi výsledkami Ukrajiny a rozhodnutiami Komisie o vyplatení splátok makrofinančnej pomoci Únie.

         2.   Najneskôr do dvoch rokov po uplynutí obdobia dostupnosti pomoci uvedeného v článku 1 ods. 4 Komisia predloží Európskemu parlamentu a Rade správu o hodnotení ex post, v ktorej posúdi výsledky a efektívnosť ukončenej makrofinančnej pomoci Únie a rozsah, v akom prispela k cieľom pomoci.
   Článok 9
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Štrasburgu 4. júla 2018

            Za Európsky parlament

            predseda

         A. TAJANI

            Za Radu

            predsedníčka

         K. EDTSTADLER

      (1)  Pozícia Európskeho parlamentu z 13. júna 2018 (zatiaľ neuverejnená v úradnom vestníku) a rozhodnutie Rady z 26. júna 2018.

      (2)  Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (Ú. v. EÚ L 161, 29.5.2014, s. 3).

      (3)  Rozhodnutie Rady 2002/639/ES z 12. júla 2002 o poskytnutí doplnkovej makrofinančnej pomoci Ukrajine (Ú. v. ES L 209, 6.8.2002, s. 22).

      (4)  Rozhodnutie Európskeho parlamentu a Rady č. 646/2010/EÚ zo 7. júla 2010 o poskytnutí makrofinančnej pomoci Ukrajine (Ú. v. EÚ L 179, 14.7.2010, s. 1).

      (5)  Rozhodnutie Rady 2014/215/EÚ zo 14. apríla 2014 o poskytnutí makrofinančnej pomoci Ukrajine (Ú. v. EÚ L 111, 15.4.2014, s. 85).

      (6)  Rozhodnutie Európskeho parlamentu a Rady (EÚ) 2015/601 z 15. apríla 2015 o poskytnutí makrofinančnej pomoci Ukrajine (Ú. v. EÚ L 100, 17.4.2015, s. 1).

      (7)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).

      (8)  Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30).

      (9)  Nariadenie Rady (ES, Euratom) č. 480/2009 z 25. mája 2009, ktorým sa zriaďuje Garančný fond pre vonkajšie opatrenia (Ú. v. EÚ L 145, 10.6.2009, s. 10).

      (10)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

      (11)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1).

      (12)  Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, 23.12.1995, s. 1).

      (13)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, 15.11.1996, s. 2).

      (14)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).

      SPOLOČNÉ VYHLÁSENIE EURÓPSKEHO PARLAMENTU, RADY A KOMISIE
      Európsky parlament, Rada a Komisia pripomínajú, že podmienkou udelenia makrofinančnej pomoci je, že prijímajúca krajina rešpektuje skutočné demokratické mechanizmy vrátane pluralitného parlamentného systému a zásad právneho štátu a zaručuje dodržiavanie ľudských práv.
      Komisia a Európska služba pre vonkajšiu činnosť monitorujú plnenie tejto podmienky počas celého obdobia trvania makrofinančnej pomoci Únie.
      Vzhľadom na nesplnené podmienky týkajúce sa boja proti korupcii a súvisiace zrušenie tretej splátky v predchádzajúcom programe makrofinančnej pomoci podľa rozhodnutia (EÚ) 2015/601, Európsky parlament, Rada a Komisia zdôrazňujú, že ďalšia makrofinančná pomoc bude podmienená pokrokom v boji proti korupcii na Ukrajine. Na tento účel by mali podmienky hospodárskej politiky a finančné podmienky memoranda o porozumení, ktoré sa dohodnú medzi Európskou úniou a Ukrajinou, zahŕňať okrem iného aj záväzky na posilnenie správy vecí verejných, administratívnych kapacít a inštitucionálnej štruktúry, najmä pokiaľ ide o boj proti korupcii na Ukrajine a systém overovania majetkových priznaní, overovanie skutočného vlastníctva spoločností a dobre fungujúci špecializovaný protikorupčný súd v súlade s odporúčaniami Benátskej komisie. Posúdiť by sa mali aj podmienky v oblasti boja proti praniu špinavých peňazí a vyhýbaniu sa daňovým povinnostiam. Ak tieto podmienky nie sú splnené, Komisia v súlade s článkom 4 ods. 4 dočasne pozastaví alebo zruší vyplácanie makrofinančnej pomoci.
      Okrem toho, že Komisia pravidelne informuje Európsky parlament a Radu o vývoji v súvislosti s pomocou a poskytuje im príslušné dokumenty, pri každom vyplatení sumy verejne informuje o splnení všetkých podmienok v oblasti hospodárskej politiky a financií spojených s týmto vyplatením, najmä podmienok, ktoré sa týkajú boja proti korupcii.
      Európsky parlament, Rada a Komisia pripomínajú, že táto makrofinančná pomoc Ukrajine prispieva k hodnotám, ktoré vyznáva spoločne s Európskou úniou, vrátane udržateľného a sociálne zodpovedného rozvoja zameraného na tvorbu pracovných miest a znižovanie chudoby a záväzok k silnej občianskej spoločnosti. Komisia v prípade potreby pripojí k návrhu vykonávacieho rozhodnutia Komisie, ktorým sa schvaľuje memorandum o porozumení, analýzu očakávaného sociálneho vplyvu makrofinančnej pomoci. V súlade s nariadením (EÚ) č. 182/2011 sa táto analýza predloží výboru členských štátov a sprístupní sa Európskemu parlamentu a Rade prostredníctvom registra činností výboru.


               6.7.2018

               SK

               Úradný vestník Európskej únie

               C 238/409

         P8_TA(2016)0500
   Návrh na vymenovanie člena Dvora audítorov – Juhan Parts
   Rozhodnutie Európskeho parlamentu zo 14. decembra 2016 o návrhu na vymenovanie Juhana Partsa za člena Dvora audítorov (C8-0445/2016 – 2016/0817(NLE))
   (Konzultácia)
   (2018/C 238/30)

      Európsky parlament,

               —

               so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C8-0445/2016),

               —

               so zreteľom na článok 121 rokovacieho poriadku,

               —

               so zreteľom na správu Výboru pre kontrolu rozpočtu (A8-0375/2016),

               A.

               keďže Výbor Európskeho parlamentu pre kontrolu rozpočtu posúdil kvalifikáciu navrhovaného kandidáta, najmä pokiaľ ide o podmienky uvedené v článku 286 ods. 1 Zmluvy o fungovaní Európskej únie;

               B.

               keďže Výbor pre kontrolu rozpočtu na svojej schôdzi 5. decembra 2016 vypočul kandidáta Rady na člena Dvora audítorov;

               1.

               súhlasí s návrhom Rady vymenovať Juhana Partsa za člena Dvora audítorov;

               2.

               poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.


title: Rozhodnutie Rady (SZBP) 2018/964 z 5. júla 2018, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine

text:
               9.7.2018

               SK

               Úradný vestník Európskej únie

               L 172/3

         ROZHODNUTIE RADY (SZBP) 2018/964
   z 5. júla 2018,
   ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 31. júla 2014 prijala rozhodnutie 2014/512/SZBP (1).

               (2)

               Európska rada sa 19. marca 2015 dohodla na tom, že sa prijmú potrebné opatrenia na jasné prepojenie trvania reštriktívnych opatrení s úplným vykonaním dohôd z Minska, majúc na pamäti, že úplné vykonanie sa predpokladalo do 31. decembra 2015.

               (3)

               Rada 21. decembra 2017 predĺžila uplatňovanie rozhodnutia 2014/512/SZBP do 31. júla 2018 s cieľom umožniť ďalšie zhodnotenie vykonávania dohôd z Minska (2).

               (4)

               Po tom, čo sa vykonávanie dohôd z Minska zhodnotilo, Rada sa domnieva, že platnosť rozhodnutia 2014/512/SZBP by sa mala predĺžiť o ďalších šesť mesiacov, aby Rada mohla ďalej zhodnotiť ich vykonávanie.

               (5)

               Rozhodnutie 2014/512/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 9 ods. 1 rozhodnutia 2014/512/SZBP sa prvý pododsek nahrádza takto:

      „1.   Toto rozhodnutie sa uplatňuje do 31. januára 2019.“.

   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 5. júla 2018

            Za Radu

            predseda

         G. BLÜMEL

      (1)  Rozhodnutie Rady 2014/512/SZBP z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 31.7.2014, s. 13).

      (2)  Rozhodnutie (SZBP) 2017/2426 z 21. decembra 2017, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 343, 22.12.2017, s. 77).


title: Rozhodnutie Rady (EÚ) 2018/965 zo 6. júla 2018 o finančných príspevkoch, ktoré majú členské štáty uhradiť na financovanie Európskeho rozvojového fondu, vrátane druhej splátky a revidovanej výšky ročného príspevku na rok 2018

text:
               9.7.2018

               SK

               Úradný vestník Európskej únie

               L 172/4

         ROZHODNUTIE RADY (EÚ) 2018/965
   zo 6. júla 2018
   o finančných príspevkoch, ktoré majú členské štáty uhradiť na financovanie Európskeho rozvojového fondu, vrátane druhej splátky a revidovanej výšky ročného príspevku na rok 2018
   RADA EURÓPSKEJ ÚNIE,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na Vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie (1), a najmä na jej článok 7,
   so zreteľom na nariadenie Rady (EÚ) 2015/323 z 2. marca 2015 o rozpočtových pravidlách, ktoré sa vzťahujú na 11. Európsky rozvojový fond (2), a najmä na jeho článok 21 ods. 3 a 4,
   so zreteľom na návrh Európskej komisie,
   keďže:

               (1)

               V súlade s postupom stanoveným v článku 21 ods. 3 nariadenia (EÚ) 2015/323 (ďalej len „nariadenie o rozpočtových pravidlách pre 11. ERF“) má Komisia do 15. júna 2018 predložiť návrh, v ktorom spresní výšku druhej splátky príspevku na rok 2018 a revidovanú výšku ročného príspevku na rok 2018 v prípadoch, keď výška tohto ročného príspevku neodráža skutočné potreby.

               (2)

               V súlade s článkom 52 nariadenia o rozpočtových pravidlách pre 11. ERF Európska investičná banka (ďalej len „EIB“) 15. apríla 2018 zaslala Komisii svoje aktualizované odhady záväzkov a platieb pre nástroje, ktoré spravuje.

               (3)

               V článku 22 ods. 1 nariadenia o rozpočtových pravidlách pre 11. ERF sa stanovuje, že výzvy na úhradu príspevkov sa najskôr použijú na splatenie súm stanovených pre predchádzajúce ERF. Malo by sa preto vyzvať na poskytnutie finančných príspevkov v rámci 10. ERF pre EIB a v rámci 11. ERF pre Komisiu.

               (4)

               Rada 20. novembra 2017 prijala rozhodnutie (EÚ) 2017/2171 (3), ktorým sa stanovila strop pre ročnú sumu príspevkov členských štátov do ERF na rok 2018 na 4 550 000 000 EUR pre Komisiu a 250 000 000 EUR pre EIB,

         PRIJALA TOTO ROZHODNUTIE:
   Článok 1
   Jednotlivé príspevky do ERF, ktoré majú členské štáty uhradiť Komisii a EIB vo forme druhej splátky na rok 2018, sú stanovené v tabuľke uvedenej v prílohe.
   Článok 2
   Týmto sa ročná suma príspevkov členských štátov do ERF na rok 2018 reviduje na 4 500 000 000 EUR. Je prerozdelená na 4 250 000 000 EUR pre Komisiu a 250 000 000 EUR pre EIB.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 6. júla 2018

            Za Radu

            predseda

         G. BLÜMEL

      (1)  Ú. v. EÚ L 210, 6.8.2013, s. 1.

      (2)  Ú. v. EÚ L 58, 3.3.2015, s. 17.

      (3)  Rozhodnutie Rady (EÚ) 2017/2171 z 20. novembra 2017 o finančných príspevkoch, ktoré majú členské štáty uhradiť na financovanie Európskeho rozvojového fondu, vrátane stropu na rok 2019, ročnej sumy na rok 2018, prvej splátky na rok 2018 a orientačnej a nezáväznej predpovede očakávaných ročných súm na roky 2020 a 2021 (Ú. v. EÚ L 306, 22.11.2017, s. 21).

      PRÍLOHA

                  ČLENSKÉ ŠTÁTY

                  Kľúč pre 10. ERF v %

                  Kľúč pre 11. ERF v %

                  2. splátka na rok 2018 (EUR)

                  Spolu

                  Komisia
                  11. ERF

                  EIB
                  10. ERF

                  BELGICKO

                  3,53

                  3,24927

                  42 240 510,00

                  3 530 000,00

                  45 770 510,00

                  BULHARSKO

                  0,14

                  0,21853

                  2 840 890,00

                  140 000,00

                  2 980 890,00

                  ČESKÁ REPUBLIKA

                  0,51

                  0,79745

                  10 366 850,00

                  510 000,00

                  10 876 850,00

                  DÁNSKO

                  2,00

                  1,98045

                  25 745 850,00

                  2 000 000,00

                  27 745 850,00

                  NEMECKO

                  20,50

                  20,57980

                  267 537 400,00

                  20 500 000,00

                  288 037 400,00

                  ESTÓNSKO

                  0,05

                  0,08635

                  1 122 550,00

                  50 000,00

                  1 172 550,00

                  ÍRSKO

                  0,91

                  0,94006

                  12 220 780,00

                  910 000,00

                  13 130 780,00

                  GRÉCKO

                  1,47

                  1,50735

                  19 595 550,00

                  1 470 000,00

                  21 065 550,00

                  ŠPANIELSKO

                  7,85

                  7,93248

                  103 122 240,00

                  7 850 000,00

                  110 972 240,00

                  FRANCÚZSKO

                  19,55

                  17,81269

                  231 564 970,00

                  19 550 000,00

                  251 114 970,00

                  CHORVÁTSKO

                  0,00

                  0,22518

                  2 927 340,00

                  0,00

                  2 927 340,00

                  TALIANSKO

                  12,86

                  12,53009

                  162 891 170,00

                  12 860 000,00

                  175 751 170,00

                  CYPRUS

                  0,09

                  0,11162

                  1 451 060,00

                  90 000,00

                  1 541 060,00

                  LOTYŠSKO

                  0,07

                  0,11612

                  1 509 560,00

                  70 000,00

                  1 579 560,00

                  LITVA

                  0,12

                  0,18077

                  2 350 010,00

                  120 000,00

                  2 470 010,00

                  LUXEMBURSKO

                  0,27

                  0,25509

                  3 316 170,00

                  270 000,00

                  3 586 170,00

                  MAĎARSKO

                  0,55

                  0,61456

                  7 989 280,00

                  550 000,00

                  8 539 280,00

                  ΜΑLTA

                  0,03

                  0,03801

                  494 130,00

                  30 000,00

                  524 130,00

                  HOLANDSKO

                  4,85

                  4,77678

                  62 098 140,00

                  4 850 000,00

                  66 948 140,00

                  RAKÚSKO

                  2,41

                  2,39757

                  31 168 410,00

                  2 410 000,00

                  33 578 410,00

                  POĽSKO

                  1,30

                  2,00734

                  26 095 420,00

                  1 300 000,00

                  27 395 420,00

                  PORTUGALSKO

                  1,15

                  1,19679

                  15 558 270,00

                  1 150 000,00

                  16 708 270,00

                  RUMUNSKO

                  0,37

                  0,71815

                  9 335 950,00

                  370 000,00

                  9 705 950,00

                  SLOVINSKO

                  0,18

                  0,22452

                  2 918 760,00

                  180 000,00

                  3 098 760,00

                  SLOVENSKO

                  0,21

                  0,37616

                  4 890 080,00

                  210 000,00

                  5 100 080,00

                  FÍNSKO

                  1,47

                  1,50909

                  19 618 170,00

                  1 470 000,00

                  21 088 170,00

                  ŠVÉDSKO

                  2,74

                  2,93911

                  38 208 430,00

                  2 740 000,00

                  40 948 430,00

                  SPOJENÉ KRÁĽOVSTVO

                  14,82

                  14,67862

                  190 822 060,00

                  14 820 000,00

                  205 642 060,00

                  EÚ-28 SPOLU

                  100,00

                  100,00

                  1 300 000 000,00

                  100 000 000,00

                  1 400 000 000,00


title: Rozhodnutie (EÚ) 2018/1093 Európskeho parlamentu a Rady zo 4. júla 2018 o mobilizácii Európskeho fondu na prispôsobenie sa globalizácii na základe žiadosti z Francúzska — EGF/2017/009 FR/Air France

text:
                  7.8.2018

                  SK

                  Úradný vestník Európskej únie

                  L 200/44

         ROZHODNUTIE (EÚ) 2018/1093 EURÓPSKEHO PARLAMENTU A RADY
         zo 4. júla 2018
         o mobilizácii Európskeho fondu na prispôsobenie sa globalizácii na základe žiadosti z Francúzska — EGF/2017/009 FR/Air France
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006 (1), a najmä na jej článok 15 ods. 4,
         so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 13,
         so zreteľom na návrh Európskej komisie,
         keďže:

                     (1)

                     Európsky fond na prispôsobenie sa globalizácii (ďalej len „EGF“) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť, z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri opätovnom začlenení do trhu práce.

                     (2)

                     Ako sa stanovuje v článku 12 nariadenia Rady (EÚ, Euratom) č. 1311/2013 (3), EGF nesmie prekročiť maximálnu ročnú sumu 150 miliónov EUR (v cenách z roku 2011).

                     (3)

                     Dňa 23. októbra 2017 predložilo Francúzsko žiadosť o mobilizáciu EGF v súvislosti s prepúšťaním v spoločnosti Air France vo Francúzsku. Žiadosť bola doplnená o dodatočné informácie v súlade s článkom 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

                     (4)

                     Preto by sa v súvislosti so žiadosťou predloženou Francúzskom mal mobilizovať EGF s cieľom poskytnúť finančný príspevok 9 894 483 EUR.

                     (5)

                     S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

            Článok 1
            V rámci všeobecného rozpočtu Únie na rozpočtový rok 2018 sa mobilizuje Európsky fond na prispôsobenie sa globalizácii s cieľom poskytnúť sumu 9 894 483 EUR vo forme viazaných a platobných rozpočtových prostriedkov.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 4. júla 2018.

            V Štrasburgu 4. júla 2018

                  Za Európsky parlament

                  predseda

               A. TAJANI

                  Za Radu

                  predsedníčka

               K. EDTSTADLER

            (1)  Ú. v. EÚ L 347, 20.12.2013, s. 855.

            (2)  Ú. v. EÚ C 373, 20.12.2013, s. 1.

            (3)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).


title: Rozhodnutie Komisie z 9. augusta 2018, ktorým sa zriaďuje expertná skupina ako riadiaca rada pre opatrenia Únie v oblasti predchádzania radikalizácii a boja proti nej

text:
                  10.8.2018

                  SK

                  Úradný vestník Európskej únie

                  C 281/3

         ROZHODNUTIE KOMISIE
         z 9. augusta 2018,
         ktorým sa zriaďuje expertná skupina ako riadiaca rada pre opatrenia Únie v oblasti predchádzania radikalizácii a boja proti nej
         (2018/C 281/03)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:

                     (1)

                     S cieľom zvýšiť úsilie o predchádzanie radikalizácii vedúcej k násilnému extrémizmu a terorizmu a boj proti nej a s cieľom zlepšiť koordináciu a spoluprácu medzi všetkými príslušnými zainteresovanými stranami Komisia rozhodnutím C(2017) 5149 final z 27. júla 2017 zriadila expertnú skupinu na vysokej úrovni pre oblasť radikalizácie (1).

                     (2)

                     Expertná skupina Komisie na vysokej úrovni pre oblasť radikalizácie vo svojej záverečnej správe (2) prijatej 18. mája 2018 stanovila viacero konkrétnych odporúčaní, ktoré majú prispieť k rozvoju a vykonávaniu cielenejších a účinnejších opatrení na predchádzanie radikalizácii a boj proti nej na úrovni Únie a členských štátov. Odporúčania zahŕňajú vytvorenie mechanizmu spolupráce Únie s cieľom zabezpečiť posilnenú koordináciu medzi tvorcami politík, aplikujúcimi odborníkmi a výskumníkmi, užšiu spoluprácu v rámci rôznych iniciatív Únie, ako aj intenzívnejšie zapojenie členských štátov do poskytovania poradenstva v oblasti strategických priorít týkajúcich sa opatrení na úrovni Únie zameraných na podporu členských štátov v ich úsilí o predchádzanie radikalizácii vedúcej k násilnému extrémizmu a terorizmu a boj proti nej.

                     (3)

                     Na zabezpečenie užšieho zapojenia členských štátov je preto potrebné zriadiť expertnú skupinu ako riadiacu radu pre opatrenia Únie v oblasti predchádzania radikalizácii a boja proti nej (ďalej len „riadiaca rada“), a vymedziť jej úlohy a štruktúru.

                     (4)

                     Riadiaca rada by mala dať členským štátom možnosť poskytovať Komisii poradenstvo týkajúce sa strategických usmernení, ktorými sa zabezpečí, aby iniciatívy a nástroje Únie v oblasti predchádzania všetkým formám násilného extrémizmu a terorizmu a boja proti nim boli zamerané na potreby a požiadavky príslušných zainteresovaných strán v členských štátoch a na priority na úrovni Únie.

                     (5)

                     S cieľom zhromaždiť príslušné európske a národné perspektívy a odborné poznatky by riadiaca rada mala pozostávať zo zástupcov príslušných orgánov členských štátov na vysokej úrovni ako riadnych členov a Európskej služby pre vonkajšiu činnosť (3) a koordinátora EÚ pre boj proti terorizmu (4) ako pozorovateľov v súlade s ich inštitucionálnymi mandátmi. Mali by sa stanoviť pravidlá týkajúce sa zverejňovania informácií členmi riadiacej rady.

                     (6)

                     Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (5).

                     (7)

                     Rozhodnutie C (2017) 5149 final z 27. júla 2017 by sa malo zrušiť,

               ROZHODLA TAKTO:

            Článok 1
            Predmet úpravy
            Zriaďuje sa expertná skupina ako riadiaca rada pre opatrenia Únie v oblasti predchádzania radikalizácii a boja proti nej (ďalej len „riadiaca rada“).

            Článok 2
            Úlohy
            Riadiaca rada poskytuje Komisii poradenstvo, pokiaľ ide o:

                        a)

                        strategické priority a usmernenia týkajúce sa spolupráce na úrovni Únie v oblasti predchádzania radikalizácii vedúcej k násilnému extrémizmu a terorizmu a boja proti nej;

                        b)

                        možné nedostatky a priestor na zlepšenie spolupráce na úrovni Únie v oblasti predchádzania radikalizácii vedúcej k násilnému extrémizmu a terorizmu a boja proti nej a na hodnotenie opatrení a mechanizmov na úrovni Únie.

            Článok 3
            Členstvo

               1.   Riadiaca rada sa skladá z príslušných orgánov členských štátov.

               2.   Orgány členských štátov vymenujú najviac dvoch zástupcov na vysokej úrovni a najviac dvoch náhradníkov a sú zodpovedné za zabezpečenie toho, aby ich zástupcovia poskytovali vysokú úroveň odborných poznatkov.

            Článok 4
            Predseda
            Riadiacej rade predsedá generálny riaditeľ Generálneho riaditeľstva Komisie pre migráciu a vnútorné záležitosti (ďalej len „GR HOME“) alebo jeho zástupca.

            Článok 5
            Fungovanie

               1.   Riadiaca rada koná na žiadosť svojho predsedu v súlade s horizontálnymi pravidlami Komisie týkajúcimi sa expertných skupín (ďalej len „horizontálne pravidlá“) (6).

               2.   Zasadnutia riadiacej rady sa v zásade konajú v priestoroch Komisie.

               3.   Riadiaca rada zasadá najmenej raz ročne.

               4.   Podporná a koordinačná štruktúra v rámci GR HOME poskytuje riadiacej rade administratívnu podporu, pripravuje prácu v spolupráci s príslušnými generálnymi riaditeľstvami Komisie okrem iného prostredníctvom zhromažďovania odborných poznatkov o vývoji, trendoch a potrebe konať od členských štátov, výskumníkov a aplikujúcich odborníkov a zabezpečuje primerané nadväzné opatrenia. Na zasadnutiach riadiacej rady sa môžu zúčastniť aj úradníci Komisie z príslušných odborov zainteresovaní na prerokúvaných otázkach.

               5.   Po dohode s predsedom môže riadiaca rada jednoduchou väčšinou hlasov svojich členov rozhodnúť, že jej rokovania budú verejné.

               6.   Zápisnice z diskusie o každom bode programu zasadnutia a stanoviská vydané riadiacou radou musia byť zmysluplné a úplné. Zápisnice vypracúva podporná a koordinačná štruktúra a zodpovedá za ne predseda.

               7.   Riadiaca rada prijíma svoje stanoviská, odporúčania alebo správy na základe konsenzu. V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.

            Článok 6
            Prizvaní experti
            Predseda môže podľa potreby prizývať expertov, ktorí majú osobitné odborné poznatky o prerokúvanej téme, aby sa zúčastňovali na činnosti riadiacej rady. Uvedení experti môžu pochádzať buď zo súkromného alebo z verejného sektora.

            Článok 7
            Pozorovatelia

               1.   Koordinátorom EÚ pre boj proti terorizmu a Európskej službe pre vonkajšiu činnosť by sa mal udeliť štatút pozorovateľa v súlade s horizontálnymi pravidlami prostredníctvom priameho pozvania predsedu.

               2.   Po svojom vymenovaní za pozorovateľov vymenujú svojich zástupcov.

               3.   Predseda môže pozorovateľom a ich zástupcom povoliť, aby sa zúčastňovali na rokovaniach riadiacej rady a poskytovali odborné poznatky. Nemajú však hlasovacie práva a nepodieľajú sa na formulácii odporúčaní ani poradenstva riadiacej rady.

            Článok 8
            Rokovací poriadok
            Na návrh predsedu a po dohode s ním riadiaca rada prijme svoj rokovací poriadok jednoduchou väčšinou hlasov svojich členov na základe štandardného rokovacieho poriadku expertných skupín a v súlade s horizontálnymi pravidlami (7).

            Článok 9
            Služobné tajomstvo a zaobchádzanie s utajovanými skutočnosťami
            Členovia riadiacej rady a ich zástupcovia, ako aj prizvaní experti a pozorovatelia sú viazaní povinnosťami zachovávať služobné tajomstvo, ktoré sa v zmysle zmlúv a ich vykonávacích predpisov vzťahujú na všetkých členov inštitúcií a ich zamestnancov, ako aj bezpečnostné predpisy Komisie týkajúce sa ochrany utajovaných skutočností Únie stanovené v rozhodnutiach Komisie (EÚ, Euratom) 2015/443 (8) a (EÚ, Euratom) 2015/444 (9). Ak tieto povinnosti nedodržia, Komisia môže prijať všetky primerané opatrenia.

            Článok 10
            Transparentnosť

               1.   Riadiaca rada musí byť zaregistrovaná v registri expertných skupín.

               2.   Pokiaľ ide o zloženie riadiacej rady, mená orgánov členského štátu, ako aj pozorovateľov sa uverejnia v registri expertných skupín.

               3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejnia buď priamo v registri expertných skupín, alebo prostredníctvom odkazu z registra na osobitné webové sídlo, kde sú tieto informácie k dispozícii. Prístup k osobitným webovým sídlam nemožno podmieniť registráciou používateľa ani iným obmedzením. Najmä program zasadnutia a iné relevantné súvisiace dokumenty sa uverejňujú v dostatočnom predstihu pred zasadnutím a potom nasleduje včasné uverejnenie zápisnice. Výnimky z uverejňovania sú možné len v prípadoch, keď sa predpokladá, že v dôsledku uverejnenia dokumentu by mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (10).

            Článok 11
            Výdavky na zasadnutia

               1.   Účastníci podieľajúci sa na činnostiach riadiacej rady nie sú za poskytované služby odmeňovaní.

               2.   Cestovné náklady a náklady na pobyt, ktoré účastníkom vznikli v súvislosti s činnosťami riadiacej rady, uhrádza Komisia. Úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.

            Článok 12
            Rozhodnutie C(2017) 5149 final z 27. júla 2017 sa zrušuje.

            V Bruseli 9. augusta 2018

                  Za Komisiu

               Dimitris AVRAMOPOULOS

                  člen Komisie

            (1)  Rozhodnutie Komisie C(2017) 5149 final z 27. júla 2017, ktorým sa zriaďuje expertná skupina Komisie na vysokej úrovni pre oblasť radikalizácie (Ú. v. EÚ C 252, 3.8.2017, s. 3).

            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1

            (3)  Rozhodnutie Rady (2010/427/EÚ) z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30).

            (4)  Vyhlásenie Európskej rady o boji proti terorizmu z 25. marca 2004.

            (5)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

            (6)  Rozhodnutie Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.

            (7)  Pozri článok 17 horizontálnych pravidiel.

            (8)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).

            (9)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).

            (10)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. EÚ L 145, 31.5.2001, s. 43).


title: Rozhodnutie Európskej centrálnej banky (EÚ) 2018/1148 z 10. augusta 2018 o akceptovateľnosti obchodovateľných dlhových nástrojov, ktoré vydala alebo za ktoré v plnom rozsahu ručí Helénska republika a o zrušení rozhodnutia (EÚ) 2016/1041 (ECB/2018/21)

text:
                  17.8.2018

                  SK

                  Úradný vestník Európskej únie

                  L 208/91

         ROZHODNUTIE EURÓPSKEJ CENTRÁLNEJ BANKY (EÚ) 2018/1148
         z 10. augusta 2018
         o akceptovateľnosti obchodovateľných dlhových nástrojov, ktoré vydala alebo za ktoré v plnom rozsahu ručí Helénska republika a o zrušení rozhodnutia (EÚ) 2016/1041 (ECB/2018/21)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 prvú zarážku, článok 12.1, článok 18 a článok 34.1 druhú zarážku,
         so zreteľom na usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (1) (usmernenie o všeobecnej dokumentácii), a najmä na jeho článok 1 ods. 4, hlavy I, II, IV, V, VI a VIII v štvrtej časti a šiestu časť,
         so zreteľom na usmernenie ECB/2014/31 z 9. júla 2014 o dodatočných dočasných opatreniach týkajúcich sa refinančných operácií Eurosystému a akceptovateľnosti zábezpeky, ktorým sa mení usmernenie ECB/2007/9 (2), a najmä na jeho článok 1 ods. 3, článok 6 ods. 1 a článok 8,
         keďže:

                     (1)

                     Podľa článku 18.1 Štatútu Európskeho systému centrálnych bánk a Európskej centrálnej banky Európska centrálna banka (ECB) a národné centrálne banky členských štátov, ktorých menou je euro, môžu uskutočňovať úverové operácie s úverovými inštitúciami a inými účastníkmi trhu, pričom sa požičiavanie zabezpečuje na základe dostatočnej zábezpeky.

                     (2)

                     Štandardné kritériá a minimálne požiadavky na limity kreditnej kvality určujúce akceptovateľnosť obchodovateľných aktív ako zábezpeky na účely operácií menovej politiky Eurosystému sú ustanovené usmernení (EÚ) 2015/510 (ECB/2014/60) a konkrétne v jeho článku 59 a v hlave II štvrtej časti.

                     (3)

                     Podľa článku 1 ods. 4 usmernenia (EÚ) 2015/510 (ECB/2014/60) môže Rada guvernérov nástroje, požiadavky, kritériá a postupy uskutočňovania operácií menovej politiky Eurosystému kedykoľvek meniť. Podľa článku 59 ods. 6 usmernenia (EÚ) 2015/510 (ECB/2014/60) si Eurosystém vyhradzuje právo určiť, či emisia, emitent, dlžník alebo ručiteľ spĺňajú požiadavky Eurosystému na kreditnú kvalitu na základe akýchkoľvek informácií, ktoré Eurosystém považuje za relevantné pre zabezpečenie zodpovedajúcej ochrany Eurosystému pred rizikom.

                     (4)

                     Odchylne od požiadaviek Eurosystému na kreditnú kvalitu obchodovateľných aktív ustanovuje článok 8 ods. 2 usmernenia ECB/2014/31, že limity kreditnej kvality Eurosystému sa neuplatňujú na obchodovateľné dlhové nástroje, ktoré vydali alebo za ktoré v plnom rozsahu ručia vlády členských štátov eurozóny, na ktoré sa uplatňuje program Európskej únie/Medzinárodného menového fondu, pokiaľ Rada guvernérov nerozhodne, že príslušný členský štát nespĺňa podmienky finančnej podpory a/alebo makroekonomického programu.

                     (5)

                     Dňa 19. augusta 2015, po skončení predchádzajúceho programu finančnej podpory pre Grécko financovaného prostredníctvom Európskeho nástroja finančnej stability, schválila Rada guvernérov Európskeho mechanizmu pre stabilitu (EMS) aktuálny trojročný program finančnej pomoci pre Grécko.

                     (6)

                     Rada guvernérov posúdila účinky uvedeného programu EMS pre Grécko, jeho ďalšiu realizáciu a odhodlanie, ktoré preukázali grécke orgány v súvislosti s realizáciou tohto programu v plnej miere. Na základe uvedeného posúdenia dospela Rada guvernérov k záveru, že Helénska republika je krajinou, ktorá plní program. Rada guvernérov následne 22. júna 2016 prijala rozhodnutie Európskej centrálnej banky (EÚ) 2016/1041 (ECB/2016/18) (3), ktorým sa stanovilo, že obchodovateľné dlhové nástroje, ktoré vydala alebo za ktoré v plnom rozsahu ručí Helénska republika, sú akceptovateľné v operáciách menovej politiky Eurosystému, pričom sa na tieto nástroje uplatňujú osobitné zrážky, a stanovilo, že sa Helénska republika považuje za členský štát eurozóny, ktorý plní program Európskej únie/Medzinárodného menového fondu.

                     (7)

                     Článok 1 ods. 3 usmernenia ECB/2014/31 v súčasnosti ustanovuje, že na účely článku 6 ods. 1 a článku 8 uvedeného usmernenia sa Helénska republika považuje za členský štát eurozóny, ktorý plní program Európskej únie/Medzinárodného menového fondu. Článok 8 ods. 3 uvedeného usmernenia navyše ustanovuje, že na obchodovateľné dlhové nástroje, ktoré vydala alebo za ktoré v plnom rozsahu ručí Helénska republika, sa uplatňujú osobitné zrážky uvedené v prílohe I k uvedenému usmerneniu.

                     (8)

                     Podľa článku 1 zmluvy o poskytnutí finančnej pomoci, ktorú 19. augusta 2015 uzavreli Európsky mechanizmus pre stabilitu, Helénska republika, Bank of Greece a Helénsky fond finančnej stability (4), je dátumom ukončenia aktuálneho programu Európskeho mechanizmu pre stabilitu 20. august 2018. Od 21. augusta 2018 sa preto Helénska republika už nemôže považovať za členský štát eurozóny, na ktorý sa uplatňuje program Európskej únie/Medzinárodného menového fondu. V dôsledku toho od uvedeného dátumu už nebudú splnené podmienky v zmysle článku 8 ods. 2 usmernenia ECB/2014/31 pre dočasné pozastavenie uplatňovania limitov kreditnej kvality Eurosystému vo vzťahu k obchodovateľným dlhovým nástrojom, ktoré vydala alebo za ktoré v plnom rozsahu ručí Helénska republika.

                     (9)

                     Rada guvernérov preto rozhodla, že od 21. augusta 2018 by sa mali na obchodovateľné dlhové nástroje, ktoré vydala alebo za ktoré v plnom rozsahu ručí Helénska republika, uplatňovať štandardné kritériá a limity kreditnej kvality Eurosystému, a že sa na tieto dlhové nástroje budú uplatňovať štandardné zrážky stanovené v usmernení Európskej centrálnej banky (EÚ) 2016/65 (ECB/2015/35) (5),

               PRIJALA TOTO ROZHODNUTIE:

            Článok 1
            Akceptovateľnosť obchodovateľných dlhových nástrojov, ktoré vydala alebo za ktoré v plnom rozsahu ručí Helénska republika

               1.   Na účely článku 1 ods. 3, článku 6 ods. 1 a článku 8 usmernenia ECB/2014/31 sa už Helénska republika nepovažuje za členský štát eurozóny, ktorý plní program Európskej únie/Medzinárodného menového fondu.

               2.   Minimálne požiadavky Eurosystému na limity kreditnej kvality, ako sú ustanovené v usmernení (EÚ) 2015/510 (ECB/2014/60), a najmä v článku 59 a v hlave II štvrtej časti uvedeného usmernenia, sa uplatňujú na obchodovateľné dlhové nástroje, ktoré vydala alebo za ktoré v plnom rozsahu ručí Helénska republika.

               3.   Na obchodovateľné dlhové nástroje, ktoré vydala alebo za ktoré v plnom rozsahu ručí Helénska republika, sa už neuplatňujú osobitné zrážky uvedené v prílohe I k usmerneniu ECB/2014/31.

            Článok 2
            Zrušovacie ustanovenie
            Rozhodnutie (EÚ) 2016/1041 (ECB/2016/18) sa týmto zrušuje.

            Článok 3
            Záverečné ustanovenia

               1.   Toto rozhodnutie nadobúda účinnosť 21. augusta 2018.

               2.   V prípade akéhokoľvek rozporu medzi týmto rozhodnutím a usmernením (EÚ) 2015/510 (ECB/2014/60) alebo usmernením ECB/2014/31 tak, ako ich na vnútroštátnej úrovni implementovali národné centrálne banky členských štátov, ktorých menou je euro, má prednosť toto rozhodnutie.

            Vo Frankfurte nad Mohanom 10. augusta 2018

                  Prezident ECB

               Mario DRAGHI

            (1)  Ú. v. EÚ L 91, 2.4.2015, s. 3.

            (2)  Ú. v. EÚ L 240, 13.8.2014, s. 28.

            (3)  Rozhodnutie Európskej centrálnej banky (EÚ) 2016/1041 z 22. júna 2016 o akceptovateľnosti obchodovateľných dlhových nástrojov, ktoré vydala alebo za ktoré v plnom rozsahu ručí Helénska republika a o zrušení rozhodnutia (EÚ) 2015/300 (ECB/2016/18) (Ú. v. EÚ L 169, 28.6.2016, s. 14).

            (4)  Dostupné na webovom sídle Európskeho mechanizmu pre stabilitu www.ecb.europa.eu.

            (5)  Usmernenie Európskej centrálnej banky (EÚ) 2016/65 z 18. novembra 2015 o oceňovacích zrážkach uplatňovaných pri vykonávaní rámca menovej politiky Eurosystému (ECB/2015/35) (Ú. v. EÚ L 14, 21.1.2016, s. 30).


Rozhodnutie Komisie z 11/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9074 - TOTAL S.A. / PONT SUR SAMBRE AND TOUL POWER) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (EÚ) 2018/1255 z 18. septembra 2018, ktorým sa vymenúvajú traja členovia a štyria náhradníci Výboru regiónov navrhnutí Slovenskou republikou

text:
                  20.9.2018

                  SK

                  Úradný vestník Európskej únie

                  L 237/9

         ROZHODNUTIE RADY (EÚ) 2018/1255
         z 18. septembra 2018,
         ktorým sa vymenúvajú traja členovia a štyria náhradníci Výboru regiónov navrhnutí Slovenskou republikou
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh slovenskej vlády,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2017/312 (4) nahradil pán Miroslav BENKO 17. februára 2017 pána Radoslava ČUHU ako náhradník.

                     (2)

                     V dôsledku skončenia funkčného obdobia pána Pavla FREŠA, pána Augustína HAMBÁLKA a pána Istvána ZACHARIAŠA sa uvoľnili tri miesta členov Výboru regiónov.

                     (3)

                     V dôsledku skončenia funkčného obdobia pána Martina BERTU, pána Tibora MIKUŠA, pána Miroslava BENKA a pána Richarda TAKÁČA sa uvoľnili štyri miesta náhradníkov Výboru regiónov.

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia, ktoré trvá do 25. januára 2020, sa do Výboru regiónov vymenúvajú:

                        a)

                        za členov:

                                    —

                                    pán Juraj DROBA, Chairman of Bratislava Self-Governing Region,

                                    —

                                    pán Rastislav TRNKA, Chairman of Košice Self-Governing Region,

                                    —

                                    pán József BERÉNYI, Vice – Chairman of Trnava Self-Governing Region,

                        b)

                        za náhradníkov:

                                    —

                                    pani Erika JURINOVÁ, Chairman of Žilina Self-Governing Region,

                                    —

                                    pán Jaroslav BAŠKA, Chairman of Trenčín Self-Governing Region,

                                    —

                                    pán Ján BELJAK, Member of Banská Bystrica Regional Parliament

                                    —

                                    pán Jozef VISKUPIČ, predseda Trnavského samosprávneho kraja. Chairman of Trnava Self-Governing RegionChairman of Trnava Self-Governing Region

            Článok 2
            Toto rozhodnutie nadobúda účinnosť dňom jeho prijatia.

            V Bruseli 18. septembra 2018

                  Za Radu

                  predseda

               G. BLÜMEL

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

            (4)  Rozhodnutie Rady (EÚ) 2017/312 zo 17. februára 2017, ktorým sa vymenúvajú dvaja členovia a dvaja náhradníci Výboru regiónov navrhnutí Slovenskou republikou (Ú. v. EÚ L 45, 23.2.2017, s. 12).


title: Rozhodnutie Rady (EÚ) 2018/1252 z 18. septembra 2018 o podpise v mene Únie Dohody vo forme výmeny listov medzi Európskou úniou a Čínskou ľudovou republikou v súvislosti s konaním DS492 Európska únia – Opatrenia s vplyvom na colné koncesie na určité výrobky z hydinového mäsa

text:
                  20.9.2018

                  SK

                  Úradný vestník Európskej únie

                  L 237/2

         ROZHODNUTIE RADY (EÚ) 2018/1252
         z 18. septembra 2018
         o podpise v mene Únie Dohody vo forme výmeny listov medzi Európskou úniou a Čínskou ľudovou republikou v súvislosti s konaním DS492 Európska únia – Opatrenia s vplyvom na colné koncesie na určité výrobky z hydinového mäsa
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,
         so zreteľom na návrh Európskej komisie,
         keďže:

                     (1)

                     Dňa 12. marca 2018 poverila Rada Komisiu začať s Čínou rokovania o obojstranne prijateľnom riešení v súvislosti s konaním WTO týkajúcim sa riešenia sporu DS492 Európska únia - Opatrenia s vplyvom na colné koncesie na určité výrobky z hydinového mäsa.

                     (2)

                     Rokovania sa ukončili a 18. júna 2018 bola parafovaná dohoda vo forme výmeny listov medzi Európskou úniou a Čínou (ďalej len „dohoda“).

                     (3)

                     Dohoda by sa preto mala podpísať v mene Únie s výhradou jej uzavretia k neskoršiemu dátumu,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody vo forme výmeny listov medzi Európskou úniou a Čínskou ľudovou republikou v súvislosti s konaním DS492 Európska únia – Opatrenia s vplyvom na colné koncesie na určité výrobky z hydinového mäsa s výhradou uzavretia uvedenej dohody (1).

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.

            Článok 3
            Toto rozhodnutie nadobúda účinnosť dňom jeho prijatia.

            V Bruseli 18. septembra 2018

                  Za Radu

                  predseda

               G. BLÜMEL

            (1)  Text dohody sa uverejní spolu s rozhodnutím o uzavretí dohody.


title: Rozhodnutie Rady z 18. septembra 2018, ktorým sa prijíma pozícia Rady k návrhu opravného rozpočtu Európskej únie č. 5 na rozpočtový rok 2018

text:
                  20.9.2018

                  SK

                  Úradný vestník Európskej únie

                  C 335/1

         ROZHODNUTIE RADY
         z 18. septembra 2018,
         ktorým sa prijíma pozícia Rady k návrhu opravného rozpočtu Európskej únie č. 5 na rozpočtový rok 2018
         (2018/C 335/01)
         RADA EURÓPSKEJ ÚNIE
         so zreteľom na Zmluvu o fungovaní Európskej únie, a najmä na jej článok 314, v spojení so Zmluvou o založení Európskeho spoločenstva pre atómovú energiu, a najmä jej článkom 106a,
         so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (1), a najmä na jeho článok 44,
         keďže:

                     —

                     rozpočet Únie na rozpočtový rok 2018 sa s konečnou platnosťou prijal 30. novembra 2017 (2),

                     —

                     Komisia 10. júla 2018 predložila návrh obsahujúci návrh opravného rozpočtu č. 5 k všeobecnému rozpočtu na rozpočtový rok 2018,

               ROZHODLA TAKTO:

            Jediný článok
            Pozícia Rady k návrhu opravného rozpočtu Európskej únie č. 5 na rozpočtový rok 2018 bola prijatá 18. septembra 2018.
            Úplné znenie je k dispozícii na nahliadnutie alebo stiahnutie na internetovom sídle Rady: http://www.consilium.europa.eu/.

            V Bruseli 18. septembra 2018

                  Za Radu

                  predseda

               G. BLÜMEL

            (1)  Ú. v. EÚ L 193, 30.7.2018, s. 1.

            (2)  Ú. v. EÚ L 57, 28.2.2018, s. 1.


title: Rozhodnutie Rady (EÚ) 2018/1279 z 18. septembra 2018 o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti s prijatím rokovacieho poriadku výboru

text:
                  24.9.2018

                  SK

                  Úradný vestník Európskej únie

                  L 239/8

         ROZHODNUTIE RADY (EÚ) 2018/1279
         z 18. septembra 2018
         o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti s prijatím rokovacieho poriadku výboru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,
         so zreteľom na návrh Európskej komisie,
         keďže:

                     (1)

                     Dohoda medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (1) (ďalej len „dohoda“) bola podpísaná 23. novembra 2017 v súlade s rozhodnutím Rady (EÚ) 2017/2240 (2).

                     (2)

                     Podľa článku 22 dohody sa ešte pred nadobudnutím platnosti dohody majú články 11 až 13 predbežne vykonávať odo dňa podpisu uvedenej dohody.

                     (3)

                     Článkom 12 dohody sa zriaďuje spoločný výbor a upravuje, že spoločný výbor si má stanoviť svoj rokovací poriadok.

                     (4)

                     Je vhodné stanoviť pozíciu, ktorá sa má v mene Únie zaujať v spoločnom výbore, pretože rokovacím poriadkom sa určí fungovanie spoločného výboru, ktorý je zodpovedný za spravovanie dohody a zabezpečenie jej riadneho vykonávania,

               PRIJALA TOTO ROZHODNUTIE:

            Článok 1
            Pozíciou, ktorá sa má v mene Únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti s prijatím rokovacieho poriadku výboru, je podporiť prijatie rokovacieho poriadku spoločného výboru týmto výborom, ako sa uvádza v návrhu rozhodnutia spoločného výboru pripojeného k tomuto rozhodnutiu.
            Menšie zmeny návrhu rozhodnutia môžu byť dohodnuté zástupcami Únie v spoločnom výbore bez ďalšieho rozhodnutia Rady.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 18. septembra 2018

                  Za Radu

                  predseda

               G. BLÜMEL

            (1)  Ú. v. EÚ L 322, 7.12.2017, s. 3.

            (2)  Rozhodnutie Rady (EÚ) 2017/2240 z 10. novembra 2017 o podpise v mene Únie a predbežnom vykonávaní Dohody medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (Ú. v. EÚ L 322, 7.12.2017, s. 1).

            NÁVRH
            ROZHODNUTIE SPOLOČNÉHO VÝBORU ZRIADENÉHO DOHODOU MEDZI EURÓPSKOU ÚNIOU A ŠVAJČIARSKOU KONFEDERÁCIOU O PREPOJENÍ ICH SYSTÉMOV OBCHODOVANIA S EMISIAMI SKLENÍKOVÝCH PLYNOV č. 1/2018
            z …,
            ktorým sa prijíma jeho rokovací poriadok
            SPOLOČNÝ VÝBOR,
            so zreteľom na Dohodu medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (1), a najmä na jej článok 12,
            keďže:

                        (1)

                        Články 11 až 13 Dohody medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (ďalej len „dohoda“) sa predbežne vykonávajú odo dňa podpisu tejto dohody 23. novembra 2017.

                        (2)

                        V súlade s článkom 12 ods. 1 dohody sa zriaďuje spoločný výbor zložený zo zástupcov strán.

                        (3)

                        V súlade s článkom 12 ods. 4 dohody si má spoločný výbor stanoviť rokovací poriadok.

                        (4)

                        V súlade s článkom 12 ods. 5 dohody môže spoločný výbor rozhodnúť o zriadení podvýborov alebo pracovných skupín, ktoré mu budú pomáhať pri plnení jeho úloh,

                  PRIJALA TOTO ROZHODNUTIE:

               Jediný článok
               Týmto sa prijíma rokovací poriadok spoločného výboru uvedený v prílohe k tomuto rozhodnutiu.

               Vyhotovené v anglickom jazyku v Zürichu.

                     Za spoločný výbor

                     predseda

                     tajomník za Európsku úniu

                     tajomník za Švajčiarsko

               (1)  Ú. v. EÚ L 322, 7.12.2017, s. 3.

            PRÍLOHA

               ROKOVACÍ PORIADOK VÝBORU EURÓPSKEJ ÚNIE A ŠVAJČIARSKA PRE ETS (ĎALEJ LEN „SPOLOČNÝ VÝBOR“)

               Článok 1
               Zloženie spoločného výboru

                  1.   Spoločný výbor je zložený zo zástupcov Európskej komisie (ďalej len „Komisia“), ktorí konajú v mene Európskej únie, na jednej strane a zo zástupcov Švajčiarskej konfederácie (ďalej len „Švajčiarsko“) na druhej strane. Obe strany sa ďalej označujú jednotlivo ako „zmluvná strana“ alebo spoločne ako „zmluvné strany“.

                  2.   Zástupcov zmluvných strán môžu sprevádzať ďalší úradníci konajúci v mene zmluvných strán.

               Článok 2
               Predsedníctvo

                  1.   Predsedníctvo spoločného výboru sa medzi zmluvnými stranami strieda každých 12 mesiacov. Počas prvého kalendárneho roka vykonáva predsedníctvo spoločného výboru Švajčiarsko.

                  2.   Zmluvná strana, ktorá vykonáva predsedníctvo, vymenúva predsedu spoločného výboru, ako aj jeho zástupcu.

                  3.   Predseda riadi prácu spoločného výboru.

               Článok 3
               Pozorovatelia
               Spoločný výbor sa môže po vzájomnej dohode zmluvných strán rozhodnúť prizvať na zasadnutia spoločného výboru ako pozorovateľov expertov, a to aj z členských štátov, alebo zástupcov iných subjektov, aby poskytli informácie o konkrétnych témach. Spoločný výbor sa dohodne na podmienkach, za ktorých sa takíto pozorovatelia môžu na zasadnutiach zúčastniť.

               Článok 4
               Sekretariát

                  1.   Funkciu tajomníkov spoločného výboru vykonávajú spoločne jeden úradník Európskej komisie a jeden úradník švajčiarskej vlády.

                  2.   Tajomníci spoločného výboru sú zodpovední za komunikáciu medzi zmluvnými stranami vrátane rozposielania dokumentov.

                  3.   Za úlohy sekretariátu zodpovedá zmluvná strana, ktorá vykonáva predsedníctvo.

               Článok 5
               Zasadnutia spoločného výboru

                  1.   Spoločný výbor zasadá podľa potreby, v zásade však raz za rok. Predseda po konzultácii so zmluvnými stranami zvolá zasadnutie spoločného výboru vo vzájomne dohodnutom čase a na vzájomne dohodnutom mieste. Pokiaľ sa na tom zmluvné strany dohodnú, môže sa uskutočniť tiež telefonická konferencia alebo videokonferencia. Predseda na žiadosť Európskej únie alebo Švajčiarska zvolá mimoriadne zasadnutie spoločného výboru. Spoločný výbor zasadne do 30 kalendárnych dní od predloženia žiadosti podľa článku 12 ods. 2 dohody.

                  2.   Pokiaľ sa zmluvné strany nedohodnú inak, spoločný výbor zasadá v Bruseli alebo vo Švajčiarsku, podľa toho, ktorá zmluvná strana vykonáva predsedníctvo.

                  3.   Predseda zašle zástupcom zmluvných strán oznámenie o zvolaní zasadnutia spolu s predbežným programom a podkladmi na zasadnutie, a to aspoň 30 kalendárnych dní pred konaním zasadnutia. Podklady na zasadnutia zvolané v súlade s článkom 12 ods. 2 dohody sa zasielajú aspoň sedem kalendárnych dní pred konaním zasadnutia.

                  4.   S ohľadom na požiadavky konkrétneho prípadu môže predseda po dohode so zmluvnými stranami lehoty uvedené v odseku 3 skrátiť.

                  5.   Predseda dostane informácie o zložení delegácie každej zmluvnej strany aspoň sedem kalendárnych dní pred konaním každého zasadnutia.

                  6.   Pokiaľ zmluvné strany nerozhodnú inak, zasadnutia spoločného výboru sú neverejné.

               Článok 6
               Program

                  1.   Predseda vypracúva s pomocou tajomníkov predbežný program každého zasadnutia.

                  2.   Každá zmluvná strana môže požiadať o zaradenie ďalších bodov do programu. Každá takáto žiadosť musí byť náležite zdôvodnená a písomne zaslaná predsedovi aspoň sedem kalendárnych dní pred konaním zasadnutia.

                  3.   Spoločný výbor schvaľuje program na začiatku každého zasadnutia.

               Článok 7
               Pracovné skupiny spoločného výboru

                  1.   Zloženie a fungovanie pracovných skupín alebo podvýborov, ktoré majú byť vytvorené podľa článku 12 ods. 5 dohody, sa dohodne v spoločnom výbore.

                  2.   Pracovné skupiny alebo podvýbory uplatňujú tento rokovací poriadok mutatis mutandis.

                  3.   Pracovné skupiny alebo podvýbory pracujú na základe poverenia spoločného výboru, ktorému podávajú správy po každom svojom zasadnutí. Nie sú oprávnené prijímať rozhodnutia, ale môžu navrhovať odporúčania spoločnému výboru.

                  4.   Spoločný výbor sa môže podľa článku 8 tohto rokovacieho poriadku rozhodnúť zmeniť alebo ukončiť mandát pracovnej skupiny alebo podvýborov.

               Článok 8
               Rozhodnutia a odporúčania

                  1.   Spoločný výbor prijíma rozhodnutia a navrhuje odporúčania na základe vzájomnej dohody zmluvných strán v súlade s dohodou. Označujú sa názvom „rozhodnutie“ alebo „odporúčanie“, po ktorom nasleduje poradové číslo, dátum prijatia a údaj o ich predmete.

                  2.   Rozhodnutia a odporúčania spoločného výboru podpisuje predseda a tajomníci a zasielajú sa zmluvným stranám.

                  3.   Každá zmluvná strana sa môže rozhodnúť uverejniť ktorékoľvek rozhodnutie alebo odporúčanie prijaté spoločným výborom vo svojom príslušnom úradnom vestníku. Zmluvné strany sa navzájom informujú o svojom zámere uverejniť rozhodnutie alebo odporúčanie.

                  4.   Spoločný výbor môže svoje rozhodnutia alebo odporúčania prijať písomným postupom, ak sa na tom zmluvné strany dohodnú. Písomný postup pozostáva z výmeny nót medzi tajomníkmi, ktorí konajú so súhlasom zmluvných strán. Na tento účel sa text návrhu rozpošle, pričom lehota na oznámenie akýchkoľvek výhrad alebo zmien je najmenej 30 kalendárnych dní. Predseda môže s ohľadom na osobitné okolnosti a po konzultácii so zmluvnými stranami túto lehotu skrátiť. Po schválení textu rozhodnutie alebo odporúčanie podpisuje predseda a tajomníci.

                  5.   Rozhodnutia spoločného výboru, ktorými sa menia prílohy k dohode, sa prijímajú v autentických jazykoch dohody.

                  6.   Počas predbežného vykonávania článkov 11 až 13 dohody môže spoločný výbor pripravovať rozhodnutia, ktoré sú nevyhnutné na vykonávanie dohody. Formálne rozhodnutie spoločného výboru so záväzným účinkom bude mať právne účinky až po nadobudnutí platnosti dohody.

               Článok 9
               Zápisnica

                  1.   Sekretariát vypracúva z každého zasadnutia návrh zápisnice. V návrhu sa uvádzajú prijaté rozhodnutia a navrhnuté odporúčania. Návrh zápisnice sa predkladá na schválenie spoločnému výboru. Po jeho prijatí spoločným výborom podpisujú zápisnicu predseda a tajomníci.

                  2.   Návrh zápisnice sa vypracúva do 21 kalendárnych dní od konania zasadnutia a predkladá sa na schválenie spoločnému výboru buď písomným postupom, alebo na nasledujúcom zasadnutí spoločného výboru.

               Článok 10
               Korešpondencia
               Celá korešpondencia predsedu spoločného výboru alebo korešpondencia určená predsedovi sa zasiela sekretariátu spoločného výboru.

               Článok 11
               Pravidelná výmena informácií a konzultácie

                  1.   V súlade s článkom 10 ods. 2 dohody si strany navzájom oznámia, ak jedna zo strán pracuje na právnych predpisoch v oblasti týkajúcej sa tejto dohody.

                  2.   Na tento účel sa cez sekretariáty spoločného výboru zavedie proces pravidelného informovania a konzultácií medzi stranami.

               Článok 12
               Dôvernosť
               Ak zmluvná strana predloží spoločnému výboru informácie označené ako dôverné, druhá zmluvná strana zaobchádza s takýmito informáciami ako s dôvernými informáciami.

               Článok 13
               Výdavky
               Všetky náklady, ktoré stranám vzniknú v súvislosti s účasťou na zasadnutiach spoločného výboru a pracovných skupín alebo podvýborov, znáša každá zo zmluvných strán.

               Článok 14
               Zmeny
               Tento rokovací poriadok možno meniť rozhodnutím spoločného výboru v súlade s článkom 8.

               Článok 15
               Predbežné vykonávanie
               Počas predbežného vykonávania článkov 11 až 13 dohody sa tento rokovací poriadok uplatňuje mutatis mutandis.


Rozhodnutie Komisie z 17/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9024 - ABRY PARTNERS / LINK MOBILITY) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 14/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9069 - Selkie Investments Midstream Bidco / North Sea Midstream Partners) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 08/05/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8770 - Prysmian S.p.A. / General Cable Corporation) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 21/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9006 - Deutsche Asphalt GmbH / Johann Bunte Bauunternehmung GmbH & Co. KG) podľa nariadenia Rady (ES) č. 139/2004 (Iba nemecké znenie je autentické)


Rozhodnutie Komisie z 21/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8236 - Vossloh Rail Services GmbH / Rhomberg Sersa Rail Holding GmbH / Rhomberg Sersa Service GmbH) podľa nariadenia Rady (ES) č. 139/2004 (Iba nemecké znenie je autentické)


Rozhodnutie Komisie z 18/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9090 - Public Section Pension Investment Board / British Columbia Investment Management Corporation / Island Timberlands Limited Partnership) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Európskeho parlamentu (EÚ) 2018/1358 z 18. apríla 2018 o absolutóriu za plnenie rozpočtu Európskeho podporného úradu pre azyl za rozpočtový rok 2016

text:
               3.10.2018

               SK

               Úradný vestník Európskej únie

               L 248/195

      ROZHODNUTIE EURÓPSKEHO PARLAMENTU (EÚ) 2018/1358
      z 18. apríla 2018
      o absolutóriu za plnenie rozpočtu Európskeho podporného úradu pre azyl za rozpočtový rok 2016
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho podporného úradu pre azyl za rozpočtový rok 2016,

                  —

                  so zreteľom na správu Dvora audítorov o overení ročnej účtovnej závierky Európskeho podporného úradu pre azyl za rozpočtový rok 2016 spolu s odpoveďou úradu (1),

                  —

                  so zreteľom na vyhlásenie (2) o vierohodnosti vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2016 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady z 20. februára 2018 o udelení absolutória úradu za plnenie rozpočtu za rozpočtový rok 2016 (05941/2018 – C8-0087/2018),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Európskeho parlamentu a Rady (EÚ) č. 439/2010 z 19. mája 2010, ktorým sa zriaďuje Európsky podporný úrad pre azyl (4), a najmä na jeho článok 36,

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (5), a najmä na jeho článok 108,

                  —

                  so zreteľom na článok 94 a prílohu IV k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A8-0083/2018),

                  1.

                  odkladá svoje rozhodnutie o absolutóriu výkonnému riaditeľovi Európskeho podporného úradu pre azyl za plnenie rozpočtu úradu za rozpočtový rok 2016;

                  2.

                  uvádza svoje poznámky v priloženom uznesení;

                  3.

                  poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho podporného úradu pre azyl, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Antonio TAJANI

               Generálny tajomník

            Klaus WELLE

         (1)  Ú. v. EÚ C 417, 6.12.2017, s. 79.

         (2)  Pozri poznámku pod čiarou č. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 132, 29.5.2010, s. 11.

         (5)  Ú. v. EÚ L 328, 7.12.2013, s. 42.


title: Rozhodnutie Európskeho parlamentu (EÚ, Euratom) 2018/1322 z 18. apríla 2018 o účtovnej závierke týkajúcej sa plnenia všeobecného rozpočtu Európskej únie za rozpočtový rok 2016, oddiel III – Komisia

text:
               3.10.2018

               SK

               Úradný vestník Európskej únie

               L 248/115

      ROZHODNUTIE EURÓPSKEHO PARLAMENTU (EÚ, EURATOM) 2018/1322
      z 18. apríla 2018
      o účtovnej závierke týkajúcej sa plnenia všeobecného rozpočtu Európskej únie za rozpočtový rok 2016, oddiel III – Komisia
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2016 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2016 [COM(2017)365 – C8-0247/2017] (2),

                  —

                  so zreteľom na správu Komisie o následných opatreniach k udeleniu absolutória za rozpočtový rok 2015 [COM(2017)379],

                  —

                  so zreteľom na výročnú správu Komisie o hospodárení a vykonávaní rozpočtu EÚ za rok 2016 [COM(2017)351],

                  —

                  so zreteľom na výročnú správu Komisie o vnútorných auditoch vykonaných v roku 2016 pre orgán udeľujúci absolutórium [COM(2017)497] a pracovný dokument útvarov Komisie k nej pripojený [SWD(2017)306],

                  —

                  so zreteľom na výročnú správu Dvora audítorov o plnení rozpočtu za rozpočtový rok 2016 spolu s odpoveďami (3) inštitúcií a na osobitné správy Dvora audítorov,

                  —

                  so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2016 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady z 20. februára 2018 o udelení absolutória Komisii za plnenie rozpočtu za rozpočtový rok 2016 (05940/2018 – C8-0042/2018),

                  —

                  so zreteľom na odporúčanie Rady z 20. februára 2018 o udelení absolutória výkonným agentúram za plnenie rozpočtu za rozpočtový rok 2016 (05942/2018 – C8-0043/2018),

                  —

                  so zreteľom na články 317, 318 a 319 Zmluvy o fungovaní Európskej únie,

                  —

                  so zreteľom na článok 106a Zmluvy o založení Európskeho spoločenstva pre atómovú energiu,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (5), a najmä na jeho články 62, 164, 165 a 166,

                  —

                  so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (6), a najmä na jeho článok 14 ods. 2 a 3,

                  —

                  so zreteľom na článok 93 a prílohu IV k rokovaciemu poriadku,

                  —

                  so zreteľom na správu Výboru pre kontrolu rozpočtu a stanoviská iných príslušných výborov (A8-0137/2018),

                  1.

                  schvaľuje účtovnú závierku týkajúcu sa plnenia všeobecného rozpočtu Európskej únie za rozpočtový rok 2016;

                  2.

                  uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2016, oddiel III – Komisia a výkonné agentúry, a vo svojom uznesení z 18. apríla 2018 o osobitných správach Dvora audítorov v súvislosti s udelením absolutória Komisii za rozpočtový rok 2016 (7);

                  3.

                  poveruje svojho predsedu, aby postúpil toto rozhodnutie Rade, Komisii, Dvoru audítorov, ako aj národným parlamentom a národným a regionálnym kontrolným orgánom členských štátov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Antonio TAJANI

               Generálny tajomník

            Klaus WELLE

         (1)  Ú. v. EÚ L 48, 24.2.2016.

         (2)  Ú. v. EÚ C 323, 28.9.2017, s. 1.

         (3)  Ú. v. EÚ C 322, 28.9.2017, s. 1.

         (4)  Ú. v. EÚ C 322, 28.9.2017, s. 10.

         (5)  Ú. v. EÚ L 298, 26.10.2012, s. 1.

         (6)  Ú. v. ES L 11, 16.1.2003, s. 1.

         (7)  Prijaté texty, P8_TA(2018)0122 (pozri stranu 71 tohto úradného vestníka.


title: Rozhodnutie Európskeho parlamentu (EÚ) 2018/1444 z 18. apríla 2018 o účtovnej závierke spoločného podniku ECSEL za rozpočtový rok 2016

text:
               3.10.2018

               SK

               Úradný vestník Európskej únie

               L 248/364

      ROZHODNUTIE EURÓPSKEHO PARLAMENTU (EÚ) 2018/1444
      z 18. apríla 2018
      o účtovnej závierke spoločného podniku ECSEL za rozpočtový rok 2016
      EURÓPSKY PARLAMENT,

                  —

                  so zreteľom na konečnú ročnú účtovnú závierku spoločného podniku ECSEL za rozpočtový rok 2016,

                  —

                  so zreteľom na správu Dvora audítorov o overení ročnej účtovnej závierky spoločného podniku ECSEL za rozpočtový rok 2016 spolu s odpoveďou spoločného podniku (1),

                  —

                  so zreteľom na vyhlásenie o vierohodnosti vedenia účtov (2) a zákonnosti a riadnosti príslušných operácií, ktoré poskytol Dvor audítorov za rozpočtový rok 2016 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady z 20. februára 2018 o udelení absolutória spoločnému podniku za plnenie rozpočtu za rozpočtový rok 2016 (05943/2018 – C8-0096/2018),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 209,

                  —

                  so zreteľom na nariadenie Rady (EÚ) č. 561/2014 zo 6. mája 2014 o založení spoločného podniku ECSEL (4), a najmä na jeho článok 12,

                  —

                  so zreteľom na delegované nariadenie Komisie (EÚ) č. 110/2014 z 30. septembra 2013 o vzorovom nariadení o rozpočtových pravidlách pre subjekty verejno-súkromného partnerstva uvedené v článku 209 nariadenia Európskeho parlamentu a Rady (EÚ, Euratom) č. 966/2012 (5),

                  —

                  so zreteľom na článok 94 a prílohu IV k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0072/2018),

                  1.

                  schvaľuje účtovnú závierku spoločného podniku ECSEL za rozpočtový rok 2016;

                  2.

                  poveruje svojho predsedu, aby postúpil toto rozhodnutie výkonnému riaditeľovi spoločného podniku ECSEL, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

               Predseda

            Antonio TAJANI

               Generálny tajomník

            Klaus WELLE

         (1)  Ú. v. EÚ C 426, 12.12.2017, s. 23.

         (2)  Pozri poznámku pod čiarou č. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 169, 7.6.2014, s. 152.

         (5)  Ú. v. EÚ L 38, 7.2.2014, s. 2.